**Mustafa al-Kadhimi** (arabisk: مصطفى الكاظمي), fullt fødenavn: **Mustafa Abdul-Latif Mishatat**, er en irakisk-britisk politiker og diplomat som var Iraks statsminister fra 7. mai 2020 til 27. oktober 2022. Kadhimi var den 43. statsministeren siden landet fikk uavhengighet i 1932, og han var den fjerde etter Iraks nye grunnlov som ble vedtatt i oktober 2005. al-Kadhimi er også tidligere leder for Iraks etterretningsvesen, utnevnt i 2016.

Biografi
--------

al-Kadhimi var i 1980-årene i opposisjon til Saddam Husseins regime. Han forlot Irak i 1985 og dro først til Tyskland, deretter til Storbritannia hvor han levde i eksil i flere år. Han ble også britisk statsborger. Han er ikke medlem av noe politisk parti. Etter invasjonen i Irak i 2003 vendte al-Kadhimi tilbake og arbeidet for å dokumentere ulovligheter som ble begått under Saddam Husseins regime.

Leder for etterretningstjenesten
--------------------------------

Fra 7. juni 2016 til 9. april 2020 var al-Kadhimi leder for Iraks nasjonale etterretningstjeneste (Iraqi National Intelligence Service, INIS). Han gjennomførte store reformer i tjenesten for å øke effektiviteten og for å kunne møte nye utfordringer nasjonalt og internasjonalt. Under hans ledelse spilte etterretningstjenesten en viktig rolle i Iraks bekjempelse av IS, og han samarbeidet med den USA-ledede aksjonen mot disse.

Statsminister
-------------

Fra oktober 2019 ble regjeringen i Irak utsatt for store protester og statsminister Adil Abdul-Mahdi valgte å gå av. Mustafa al-Kadhimi ble vurdert som aktuell til å overta som statsminister. Han ble foreslått til embedet 9. april og offisielt utnevnt av president Barham Salih den 7. mai 2020. al-Kadhimi framholdt ved tiltredelsen at han ville løse Iraks store problemer, og han presiserte også at landet ikke skulle bli åsted for andre nasjoners krigføring. Irak har også utfordringer med fallende oljepris og med covid-19-pandemien. Etter presidentvalget 13. oktober 2022 utnevnte den nyvalgte presidenten Abdul Latif Rashid den 27. oktober 2022 Mohammed Shia' al-Sudani til ny statsminister.

Al-Kadhimi møtte motstand mot sine forsøk på å rette opp landets økonomi. Innstramninger har blitt møtt med protester og arbeidsledigheten er stor. Han hadde heller ikke stor støtte i nasjonalforsamlingen hvor en stor del av representantene var pro-iranske.

Referanser
----------

1. ↑   karistina.com, besøkt 24. mai 2022[Hentet fra Wikidata]
2. ↑  «Mustafa al-Kadhimi sworn in as prime minister of Iraq» **(engelsk)**. Rudaw. 7. mai 2020.
3. 1 2  «IMF». www.iraqmemory.com. Arkivert fra originalen 31. januar 2020. Besøkt 6. januar 2021.
4. 1 2 3  «Who is Mustafa al-Kadhimi, Iraq's new prime minister?». Al Jazeera. 7. mai 2020.
5. ↑  «Iraqi man sentenced for illegally using US insignia». Star Tribune. [*død lenke*]
6. ↑  «Iraqi man sentenced for illegally using US insignia».
7. ↑  «Mark as favorite Iraq gets a government—and it was worth the wait». [*død lenke*]
8. ↑  «High Iraqi Delegation Arrives in Erbil».
9. ↑  Ali Mamouri (3. desember 2019). «Iraq on brink of abyss: What happens next?» **(engelsk)**. Al-Monitor.
10. ↑  «Iraqi spy chief Mustafa Al Kadhimi rumoured to be prime ministerial contender» **(engelsk)**. The National (Abu Dhabi).
11. ↑  «Iraq names its third prime minister in 10 weeks» **(engelsk)**. Reuters. Besøkt 10. april 2020.
12. ↑  «Iraqi parliament approves new government headed by Mohammed Shia al-Sudani». Reuters. 27. oktober 2022.
13. ↑  «Challenges in Iraq mount a year after anti-gov’t protests erupted». Al Jazeera. 30. september 2020. [*død lenke*]

|  |  |
| --- | --- |
| Oppslagsverk/autoritetsdata | VIAF **·** GND **·** Munzinger (iba)
 |